“My seun het in minder as 10 minute uitgebloei en gesterf. Dit het als só vinnig gebeur . . .” vertel die pa van ’n plaasseun wat ná ’n fratsongeluk gesterf het.
Aan die anderkant van die telefoon hoor jy Thinus Vorster se stem breek en sy rou snikke klink op van die diepste hartseer wat hy al ervaar het.
Thinus se jongste kind en enigste seun, Hugo (8), is Dinsdag ná ’n fratsongeluk oorlede nadat ’n knipmes deur sy hoofnekslagaar gesny het.
Die rooikop-plaasseuntjie van Hoopstad in die Vrystaat het glo ’n knipmes in die gesin se bakkie gevind.
“Hy beweeg nie, jy weet hy is dood, maar steeds wil jy hom in jou arms optel en huis toe vat net sodat jy die volgende dag hom darem kan sien.”
"My seun was 'n lewenslustige, liefdevolle plaasseun wat elke keer vir jou 'n drukkie gegee het wanneer hy jou sien," vertel Thinus. Foto: Verskaf
Dan bly Thinus ’n rukkie stil voor hy sê: “Ons leef in die laaste tye, en ’n geliefde kan binne ’n oomblik van ons weggeneem word.
Thinus sê hoewel hy groot waardering het dat hy, sy vrou en hul twee dogters, Mia en Uné, deur die gemeenskap in hierdie tyd gedra word, weet hulle die moeilikste tyd lê nog voor.